b'\n_START_ARTICLE_\nKadisas\n_START_SECTION_\nIstorija\n_START_PARAGRAPH_\n1104 m. pr. m. e. miest\xc4\x85 \xc4\xafk\xc5\xabr\xc4\x97 finikie\xc4\x8diai i\xc5\xa1 Tyro kaip Gadir ar Agadir. Kadisas laikomas seniausiu iki \xc5\xa1iol stovin\xc4\x8diu miestu Vakar\xc5\xb3 Europoje. Finikie\xc4\x8diai uost\xc4\x85 pastat\xc4\x97 VII a. pr. m. e. I\xc5\xa1 \xc4\x8dia prasid\xc4\x97jo Himilko kelion\xc4\x97s Ispanijos ir Pranc\xc5\xabzijos krantais ir Hano kelion\xc4\x97 aplink Vakar\xc5\xb3 Afrik\xc4\x85. Gadiro finikie\xc4\x8diai prekiavo su Tartesu, miestu-valstybe, kurio tiksli vieta ne\xc5\xbeinoma, bet sp\xc4\x97jama, kad ji buvusi ka\xc5\xbekur prie Gvadalkivyro \xc5\xbeio\xc4\x8di\xc5\xb3._NEWLINE_\xc5\xbdinomiausias Antikinio Kadiso simbolis buvo Melkvarto, kuris graik\xc5\xb3 ir rom\xc4\x97n\xc5\xb3 tapatinamas su Herakliu bei vadintas Tyro Herakliu ar Herakliu Gaditanie\xc4\x8diu, \xc5\xa1ventykla pietin\xc4\x97je salos dalyje. Ji tur\xc4\x97jo orakul\xc4\x85 ir gars\xc4\x97jo turtais. Graik\xc5\xb3 mitologijoje kartais laikomas Gadeiros \xc4\xafk\xc5\xabr\xc4\x97ju. Teigiama, kad tai jis padar\xc4\x97, po de\xc5\xa1imto \xc5\xbeygdarnio, trigalv\xc4\x97s pabaisos Geriono nu\xc5\xbeudymo. Pilkapis \xc5\xa1alia Gadeiros buvo laikomas Geriono kapu. Filostratas teig\xc4\x97, kad Melkvarto \xc5\xa1ventykla I a. dar stov\xc4\x97jo. Kai kurie mokslininkai mano, kad \xc5\xa1ventyklos kolonos \xc4\xafkv\xc4\x97p\xc4\x97 mit\xc4\x85 apie Heraklio stulpus._NEWLINE_Kadis\xc4\x85 u\xc5\xbe\xc4\x97m\xc4\x97 Hamilkaras Barka po Pirmojo p\xc5\xabn\xc5\xb3 karo. Miestas buvo Hanibalo sand\xc4\x97liu jam u\xc5\xbekariaujant Piet\xc5\xb3 Iberij\xc4\x85 ir Melkvarto \xc5\xa1ventykloje jis aukojo prie\xc5\xa1 i\xc5\xa1siruo\xc5\xa1damas \xc4\xaf \xc5\xbeyg\xc4\xaf per Alpes 216 m. pr. m. e. Kadis\xc4\x85 u\xc5\xbe\xc4\x97m\xc4\x97 Scipionas Afrikietis 206 m. pr. m. e. Valdand rom\xc4\x97nams uostas klest\xc4\x97jo kaip Gades. Gajus Svetonijus Trankvilas teigia, kad Gadeso kvestorius Cezaris pamat\xc4\x99s Aleksandro Makedonie\xc4\x8dio statul\xc4\x85 nuli\xc5\xabdo, kad b\xc5\xabdamas tokio pat am\xc5\xbeiaus nieko \xc5\xbeymaus nepasiek\xc4\x97._NEWLINE_Cezaris suteik\xc4\x97 Gadeso gyventojams Romos pilietyb\xc4\x99 49 m. pr. m. e._NEWLINE_410 m. vizigotai nuvert\xc4\x97 rom\xc4\x97n\xc5\xb3 vald\xc5\xbei\xc4\x85 Betikos Ispanijoje ir tuo metu buvo sugriautas miestas, labai ma\xc5\xbeai kas liko i\xc5\xa1 ankstesni\xc5\xb3 laik\xc5\xb3. Justinianas atkariavo Kadis\xc4\x85 ir prijung\xc4\x97 prie Ispanijos provincijos 551 m. Leovigildas gr\xc4\x85\xc5\xbeino miest\xc4\x85 vizigotams 572 m._NEWLINE_Maurai miest\xc4\x85 vald\xc4\x97 711-1262 m. ir vadino Q\xc4\x81dis. I\xc5\xa1 \xc4\x8dia kilo ispani\xc5\xa1kas miesto pavadinimas._NEWLINE_Did\xc5\xbei\xc5\xb3j\xc5\xb3 geografini\xc5\xb3 atradim\xc5\xb3 laikais Kristupas Kolumbas plauk\xc4\x97 \xc4\xaf antr\xc4\x85j\xc4\x85 ir ketvirt\xc4\x85j\xc4\x85 kelion\xc4\x99 i\xc5\xa1 Kadiso. Miestas tapo Ispanijos i\xc5\xbedo laivyno pagrindiniu uostu, tad j\xc4\xaf puldin\xc4\x97jo Ispanijos prie\xc5\xa1ai. XVI a. j\xc4\xaf nes\xc4\x97kmingai band\xc4\x97 u\xc5\xbeimti Berber\xc5\xb3 piratai. 1569 m. sudeg\xc4\x97 beveik visas senamiestis. 1587 baland\xc4\xaf Kadis\xc4\x85 trims dienoms u\xc5\xbe\xc4\x97m\xc4\x97 Francis Drake, kuris u\xc5\xbe\xc4\x97m\xc4\x97 6 laivus, sunaikino 31. Tai atid\xc4\x97jo Nenugalimosios armados i\xc5\xa1plaukim\xc4\x85 metams._NEWLINE_1596 m. Kadis\xc4\x85 u\xc5\xbe\xc4\x97m\xc4\x97 angl\xc5\xb3-oland\xc5\xb3 laivynas. Buvo sunaikinti 32 laivai, miestas buvo okupuotas m\xc4\x97nes\xc4\xaf. Kai karalius atsisak\xc4\x97 sumok\xc4\x97ti i\xc5\xa1pirk\xc4\x85 anglai miest\xc4\x85 sudegino. Tre\xc4\x8dias angl\xc5\xb3 bandymas u\xc5\xbeimti miest\xc4\x85 1625 m. buvo nes\xc4\x97kmingas._NEWLINE_XVIII a. Kadisas i\xc5\xa1 Sevilijos per\xc4\x97m\xc4\x97 prekyb\xc4\x85 su Amerika, nes jos uost\xc4\x85 u\xc5\xbepust\xc4\x97 sm\xc4\x97lis. Nors Ispanijos imperija smuko, miestui tai buvo naujas aukso am\xc5\xbeius. Dauguma Kadiso senamies\xc4\x8dio pastat\xc5\xb3 yra i\xc5\xa1lik\xc4\x99 i\xc5\xa1 to laikotarpio._NEWLINE_Per Napoleono karus britai blokavo Kadiso uost\xc4\x85 1797-1802 m. ir 1803-1808 m. Per Pusiasalio kar\xc4\x85 jis buvo vienas i\xc5\xa1 keli\xc5\xb3 miest\xc5\xb3, kur\xc4\xaf neu\xc5\xbe\xc4\x97m\xc4\x97 pranc\xc5\xabzai. Kadise tuo metu buvo \xc4\xafsik\xc5\xabrusi kariuomen\xc4\x97s vadovyb\xc4\x97 ir parlamentas. \xc4\x8cia buvo paskelbta liberali 1812 m. konstitucija. Pilie\xc4\x8diai sukilo 1820 m., kad but\xc5\xb3 u\xc5\xbetikrintas konstitucijos atnaujinimas ir Ispanijos karalius Ferdinandas VII buvo \xc4\xafkalintas Kadise. Ispanijos rojalistai ir pranc\xc5\xabzai nugal\xc4\x97jo revoliucionierius Trocadero m\xc5\xab\xc5\xa1yje 1823 m. bei kuriam laikui numal\xc5\xa1ino liberalizm\xc4\x85. 1868 m. mieste v\xc4\x97l kilo revoliucija ir karalien\xc4\x97 Izabel\xc4\x97 II atsisak\xc4\x97 sosto, bet po dviej\xc5\xb3 met\xc5\xb3 Kadiso parlamentas atk\xc5\xabr\xc4\x97 monarchij\xc4\x85 ir i\xc5\xa1rinko karaliumi Amad\xc4\x97j\xc5\xb3 I._NEWLINE_Pastaraisiais metais Kadise vyksta daug rekonstrukcij\xc5\xb3.'